Papersnake/gushiwen huggingface dataset:
幽居记今昔事十首以诗书从宿好林园无俗情为韵 其二
陆游（宋代）

上世本为农，辍耕业诗书。我少学不成，固应返其初。

冥冥不自学，乡校参群居。中岁偶拔擢，清班久趑趄。

典奏入南宫，细书长石渠。及其乞身归，旧业已丘墟。

衰疾或小间，力尚给荷锄。寄声谢故人，毋为笑迂疏。
春咏
胡仲弓（宋代）

沂水乐吾道，兰亭叙幽情。
古人不复作，四海无吟声。
一知殿化佛殿僧堂中灯油求颂
释正觉（宋代）

佛灯谁我续光明，果若莲开大梦醒。
香草有心持洁白，兰豪无脚湛寒青。
默耕化外那知夜，真照壶中不觉冥。
家世儿孙传底事，从教辉耀显门庭。
自有扈至京师已后朱樱之期
温庭筠（唐代）

露圆霞赤数千枝，银笼谁家寄所思。秦苑飞禽谙熟早，

杜陵游客恨来迟。空看翠幄成阴日，不见红珠满树时。

尽日徘徊浓影下，只应重作钓鱼期。
偈二十四首 其二十四
释守卓（宋代）

心心心，莫谩寻。道道道，已蹉过。不蹉过，是什么。一机全，步步到。

木马已追风，瞎驴倒推磨。
中宿篇游清远峡山寺作
黄佐（明代）

中宿之山吁壮哉，山巅兰若峥嵘开。两崖夹束怒涛涌，扃钥二曜走万雷。

林壑苍苍莽交互，北梦南云入回顾。帝子来游不记春，柔橹轻鸥自朝暮。

我来披翠上上方，忆从萝幌闻妙香。旧游回首十年梦，天风吹我芙蓉裳。

山僧与话尽茫昧，玉环金锁今何在。半云亭子故依然，谁构曾轩屹相对。

曲磴盘盘穷眼瀰，眼眵足趼不自知。满前丛竹舞风叶，映水恐是青蛟螭。

崎岖西转穿茆入，和光洞古烟光湿。烛龙下照开积阴，仰听玄蝉啸风急。

起来燕坐形神清，鱼鸟嬉恬如有情。忽闻云外暮钟动，殷殷似斗飞泉鸣。

攀条尚欲搴琼蕊，荷锸还思寻石髓。赏馀兴极且登舻，月出金枢浩如洗。

向来探历无乃劳，凭虚舒笑天为高。岩居川观夙所愿，世间龙蠖真毫毛。

江干击汰美清夜，与客开尊共倾泻。且置万事聊歌呼，飞来之说知有无。
闻城中募后有感二首
刘克庄（宋代）

昔在军中日募兵，万夫鱼贯列行营。
悬金都市招徕广，立的辕门去取精。
二石开弓犹恨少，双重补铠尚嫌轻。
伍符今属他人手，历历空能记姓名。
季共见和前
周紫芝（宋代）

当日梨园寿太真，荔枝香曲赐名新。麻姑萼绿双回袖，舞彻遥知不动尘。
草堂村寻罗生不遇
岑参（唐代）

数株谿柳色依依，深巷斜阳暮鸟飞。

门前雪满无人迹，应是先生出未归。
王衍举阿堵物图
郑思肖（宋代）

口不言钱早不同，何须相试苦相攻。今朝叱去阿堵物，一室玲珑分外空。
和石昌言学士官舍十题·病竹
梅尧臣（宋代）

水边移得已伤根，枝叶如枯生意少。
主人不使荒秽侵，遂长琅玕胜凡草。
吴九秋过西池作诗持国和之邀予同赋
刘敞（宋代）

三山凌波涛，云汉邈氛埃。世无乘槎客，安得穷昭回。

天门洞阊阖，海池含风雷。渊沦蛟龙室，焜炫金银台。

西颢何萧条，百芳日已摧。谁能莹心赏，喟子怀仙才。

时变感所思，驻车载徘徊。已秋孰愿夏，览物弥欢哀。

韩生肆爽言，观变均齐谐。而我拘俗者，俊游日已乖。

欲濯缨上尘，何时与君偕。
春词二十首 其十四
李纲（宋代）

青鸟飞来动槛花，翠衿绀趾哢交加。向人自解传消息，疑是来从阿母家。
题东林白莲
齐己（唐代）

大士生兜率，空池满白莲。秋风明月下，斋日影堂前。

色后群芳拆，香殊百和燃。谁知不染性，一片好心田。
复次数语呈知止
汪应辰（宋代）

斯道有张弛，如天有冬春。
雍容贵可久，促近终难亲。
槁卉久乃腐，流水汲逾新。
虽云不窥圃，乘马复何人。
履道书斋植竹甚茂用韵寄之十首 其十
释德洪（宋代）

暂借人间路，未达忽如迷。石门端不远，归思乱筠溪。
泊义兴长桥
程俱（宋代）

侠骨久已朽，南山长于菟。当时老蛟窟，遗种今有无。

我来适秋成，场圃收刈初。年丰似足乐，薄酒傥可酤。

田家复何事，父老仍愁吁。滔滔五浊海，所向谁当娱。

长年得强健，且食清溪鱼。
至节日君仪见过诵思猿佳作
郭祥正（宋代）

不赴郡楼宴，能过野寺门。抚循悲节物，飘泊任乾坤。

瘴雾经霜尽，溪潮向晚浑。思猿有佳作，敢为倒清樽。
郡甫初夏
韩琦（宋代）

池馆何无赖，青春几日回。酒随花谢减，心为水凉开。

幽鸟闲鸣和，清风自往来。峰峦新在目，天与白云裁。
除夕
梁同书（清代）

珍重长筵桦烛迟，闲情收拾付红丝。懒教夜半求如愿，笑看灯前拜阿宜。

一辈晨昏莱子梦，两年兄弟杜陵诗。无多残腊堂堂去，又耐寒风著意吹。
城南五题其四·朱亥墓
穆修（宋代）

闲登朱亥游侠墓，却望梁王歌吹台。
台上墓边芳草绿，游人心事立徘徊。
满庭芳 其六 城南泛舟
梁清标（清代）

城绕春流，堤藏萧寺，人家半倚晴溪。轻风暖日，布谷数声啼。

一棹船如天上，关情处、岸草萋萋。空回首，故园柳色，烟景望中迷。

依稀。想此日，清明近也，桃杏开时。叹嗟砣踪迹，物换星移。

举网鲜鳞入手，开笑口、聊醉春卮。酒阑后，斜阳驻马，目断画侨西。
寄宋申锡评事时从李少师移军回归
鲍溶（唐代）

君逐元侯静虏归，虎旗龙节驻春晖。欲求岱岳燔柴礼，

已锡鲁春缝掖衣。长剑一时天外倚，五云多绕日边飞。

心期共贺太平世，去去故乡亲食薇。
澄源堂落梅如茵
刘安上（宋代）

落英回旋雪飞馀，谁向庭中细细铺。借与翠娥相应舞，绝胜西蜀锦氍毹。
李仁甫赋诗送其子塾下第归次韵为赠
周必大（宋代）

余力犹能诵稗官，奥篇隐帙复何难。
求贤正市千金骏，当赋终征百羽抟。
唤渡吴江秋水涨，解鞍蜀道雪山寒。
归来趁贺郎罢相，东阁重寻一笑欢。
四字书窗以印实相
释印肃（宋代）

田头十字路堂堂，钳口收心便厮当。
领得摩尼真宝藏，却来警梦表提纲。
奉和圣制与太子诸王三月三日龙池春禊应制
王维（唐代）

故事修春禊，新宫展豫游。明君移凤辇，太子出龙楼。

赋掩陈王移，杯如洛水流。金人来捧剑，画鹢去回舟。

苑树浮宫阙，天池照冕旒。宸章在云表，垂象满皇州。
呈陆农师 其三
孔平仲（宋代）

丁公松腹梦多灵，巫峡闻猿莫涕零。令德岂宜居茇舍，吉人终见作台星。

生嫌鹰隼虚张翼，共喜芝兰暗有馨。香菊一尊歌数叠，且须频醉竹间亭。
明叔惠示二颂
黄庭坚（宋代）

山川围宴坐，日月转庭隅。
般若寻常事，如来卧起俱。
多闻成外道，只是守凡夫。
欲听虚空教，须弥作鼓桴。
题北村六首 其四
张载（魏晋）

风泉盈耳鬓斑斑，林下幽窗对万山。妇子职修簟食足，病身何幸亦安闲。
次林择之凉峰韵
朱熹（宋代）

解辔林间寺，归鸦晚欲盘。望中岚翠合，愁外夕阳残。

尊酒何妨尽，羁心且自宽。无端满窗月，遥夜不胜寒。
应昌路驿傍有古松一干生十八枝为斧所伤江西胡生图以示州长官命余作诗
陆文圭（元代）

卢龙迤北道应昌，八月飞雪六月霜。阴风萧飒百草僵，牛羊陇月狐兔冈。

破邮古庙人鬼静，傍植巨木百尺强。孤根绵绵蛰幽土，枝干直上凌穹苍。

何年堂堂十八公，会朝侍立冠剑长。中有二公能死节，张许崛强存睢阳。

馀生幸或逃斤斧，远地何由选栋梁。西江行客苦好事，一见携之袖里藏。

摩挲老眼识奇怪，兴作万里神苍茫。寒斋无复丁生梦，腹内惟闻葵藿香。
从军行
孙锐（宋代）

边笳动地吹，铁衣寒未卸。
壮士冢累累，骨香千载下。
顽石
释居简（宋代）

大火流金不自流，补天切忌向他求。虚空讲得花狼藉，未必渠侬竖点头。
生查子
吕渭老（宋代）

摊钱临小窗，扑蝶穿斜径。醉戏晚风前，吹乱连枝影。

别来秋夜长，梦到金屏近。肠断一声鸡，残月悬朝镜。
怀汪信民
谢逸（宋代）

长沙隔重湖，苍莽无四壁。骚魂驾鬼车，月黑阴火赤。

念彼泮宫老，官居寄禅寂。虽绾参军绶，尚带山林色。

萧然列仙癯，粹气润圭璧。坐见屈在墙，作诗吊沈溺。

鄙夫不解事，勇退如六鹢。安得快哉风，吹我垂天翼。

不假蜚霞佩，置身在君侧。
五龙湾
陈岩（宋代）

石骨分开四角棱，日华磨透镜光明。水流圆折仍方折，忽作铿然戛玉声。
逍遥咏
宋太宗（宋代）

伏藏终不见，巧拙是兼非。
至道光怀古，周通隐圣机。
清天何物性，浊地故相依。
修炼真堪惜，疏慵有顺违。
寄郑舜举
赵蕃（宋代）

吾友欧阳生，诗律杂郊岛。
相逢每谈君，必谓诗太好。
送行许长句，兼复书小草。
鸿雁傥不来，何由慰怀抱。
玄天观
陈琏（明代）

晓入琳宫去，逶迤路欲迷。苔阶行老鹤，花径卧驯麋。

烟锁烧丹灶，春生种药蹊。白头陈道士，此处乐幽栖。
题连理亭
刘敞（宋代）

灵光芜灭泮宫平，三百年中独此亭。无复乔林见连理，尚传高栋出穷溟。

疏帘清簟宜炎日，菀柳长梧半广庭。卧向汶篁惭蓟植，燕山都欲负刊铭。
再和 其二
刘克庄（宋代）

鹄袍再著姑行法，雁塔重来定策名。大尹前呵宽贾岛，相君十反访州平。

故溪旧有钓鱼石，平地今多陷马坑。不信天公囚两鸟，一鸣会遣百虫惊。
赠古狂 其二
薛福保（清代）

历落无町畦，猖狂蹈大方。时有蓬之心，咫尺迷所将。

隤然得悬解，元珠坠其床。嫉邪素发指，干莫难为刚。

低首奉蛾眉，奔命走欲僵。斯人故莫测，通蔽两不常。

奈何堕神州，不产文身乡。卓为獉狉杰，鹿豕相翱翔。

臃肿与鞅掌，尸祝事庚桑。一被周公服，八尺空昂藏。
赠葛仪封堤成二首 其一
沈鍊（明代）

为政一年驯鸟雀，筑堤千里障鱼龙。他年传说仪封令，只有淮阳葛长公。
九月五日具草酌同彦博审知成父集于普宁山半之亭作诗二首 其一
赵蕃（宋代）

探支重九日，试手菊花斟。论置人繁寡，觞行自浅深。

风能度林杪，月亦吐山阴。四听虫仍起，中还著我吟。
广琴操十首 其九 别鹄操
朱右（元代）

黄鹄双飞，朝随莫归。山川悠邈，不女乖离。今当乖违，且复徘徊。

女啄女饮，毋使女悲。
立德新居
孟郊（唐代）

立德何亭亭，西南耸高隅。阳崖泄春意，井圃留冬芜。

胜引即纡道，幽行岂通衢。碧峰远相揖，清思谁言孤。

寺秩虽贵家，浊醪良可哺。

耸城架霄汉，洁宅涵絪缊。开门洛北岸，时锁嵩阳云。

夜高星辰大，昼长天地分。厚韵属疏语，薄名谢嚣闻。

兹焉有殊隔，永矣难及群。

宾秩已觉厚，私储常恐多。清贫聊自尔，素责将如何。

俭教先勉力，修襟无馀佗。良栖一枝木，灵巢片叶荷。

仰笑鹍鹏辈，委身拂天波。

疏门不掩水，洛色寒更高。晓碧流视听，夕清濯衣袍。

为於仁义得，未觉登陟劳。远岸雪难莫，劲枝风易号。

霜禽各啸侣，吾亦爱吾曹。

崎岖有悬步，委曲饶荒寻。远树足良木，疏巢无争禽。

素魄衔夕岸，绿水生晓浔。空旷伊洛视，仿佛潇湘心。

何必尚远异，忧劳满行襟。

悬途多仄足，崎圃无修畦。芳兰与宿艾，手撷心不迷。

品子懒读书，辕驹难服犁。虚食日相投，夸肠讵能低。

耻从新学游，愿将古农齐。

都城多耸秀，爱此高县居。伊雒绕街巷，鸳鸯飞阎闾。

翠景何的砾，霜飔飘空虚。突出万家表，独治二亩蔬。

一旬一手版，十日九手锄。

手锄手自勖，激劝亦已饶。畏彼梨栗儿，空资玩弄骄。

夜景卧难尽，昼光坐易消。治旧得新义，耕荒生嘉苗。

锄治苟惬适，心形俱逍遥。

玉蹄裂鸣水，金绶忽照门。拂拭贫士席，拜候丞相辕。

德疏未为高，礼至方觉尊。岂唯耀兹日，可以荣远孙。

如何一阳朝，独荷众瑞繁。

东南富水木，寂寥蔽光辉。此地足文字，及时隘骖騑.

仄雪踏为平，涩行变如飞。令畦生气色，嘉绿新霏微。

天意资厚养，贤人肯相违。
净名石刻
韩淲（宋代）

净名居士本天人，冷坐毗耶百病身。华发苍颜只如此，便多言说也全真。
更资钦楚山堂
释德洪（宋代）

故人持节在三湘，白首相逢话更长。挂锡曾怜道林寺，携衾来更楚山堂。

意消忽觉风敲竹，梦断空惊月转廊。常恨出门无所诣，敢辞时此夜连床。
句
余卞（宋代）

君山一点青螺髻，知是沧溟第几洲。
历阳十咏之二鸡笼山
贺铸（宋代）

楚姥昔奔迸，余生脱沈沦。
家禽不忍置，信谓妇人仁。
空笼欻变化，千载高嶙峋。
可待厤湖水，复生桑下尘。
闲居 其二
吕本中（宋代）

绵绵风雨雨鸠催，衰柳朦胧玉作堆。不道陶公秫未熟，烟波一片欲飞来。
重登云台山
陶澍（清代）

又踏金牛顶上行，海风飞舄上蓬瀛。
蛟龙瀑外晴犹挂，鸡犬云中夜有声。
为访仙人寻旧榻，喜偕词客证初盟。
长松迓路三年别，却笑公髯雪已盈。
送宋子华通判长沙
吕祖谦（宋代）

骚人故悲秋，九辨播三楚。
宋公旧题壁，文采照潭府。
千载得君旧，遥遥接华绪。
还当初秋天，又进湖湘艣。
当家多胜事，此役可兼取。
江山日日新，似若相劳苦。
木脱献群峰，云生失前浦。
况持别乘权，光华动徒旅。
元戎下分庭，百吏群趋庑。
后车载仁风，习习被南土。
预知潢池盗，无复惊桴鼓。
政当劝卖剑，不必禁挟弩。
岭头镜面平，论赏骈圭组。
临分一杯酒，不为离愁举。
次韵挹山亭张子猷绝句
刘子翚（宋代）

鹤驾腾空春复秋，淡烟寒日锁林丘。
夕郎自是金门客，莫更临风思远游。
方士有别号野鹤者为赋
黄衷（明代）

辽城留语想仙才，共道金精有化胎。赤壁梦中曾一见，紫云台上是重来。

孤踪直许秋鸾伴，远适宁虞海燕猜。花下鸣琴犹对我，素风应记蜀山回。
开府李公挽章
秦观（宋代）

报国封章数，论交意气真。
先朝贵公子，当代老成人。
月动融尊贵，花催郑驿宾。
谁知古原上，马鬣一朝新。
戚里薨耆旧，哀荣世未如。
襚加三事衮，尊致两宫舆。
卤簿前衢隘，歌锺後院虚。
英风知不坠，芝玉茂庭除。
书室以黄花围坐二绝句
程公许（宋代）

给园光景无连际，趺坐西窗日落时。
欲识当时黄面老，莫将色相等间窥。
咏刺猬
朱贞白（宋代）

行似针毡动，卧似栗裘圆。莫欺如此大，谁敢便行拳。
史充侍禁以简问予小舟摇兀绝句戏谢
郭祥正（宋代）

渡江乘兴泊江干，草衬残花色未乾。惯在钓鱼船上住，一蓑一笠伴春寒。
大衍易吟四十首
方回（元代）

凶人凶其吉，吉人吉其凶。
曳轮能自信，揲策勿求通。
南唐喜雪
陈宓（宋代）

万里乾坤一玉山，新春都作腊前寒。
满园柳眼未曾破，何处梅花如许残。
蔌蔌每惊穿屋至，疏疏偏称隔帘看。
自惭老守无恩惠，空叹编氓出户难。
点绛唇·帘卷荷香
元好问（金朝）

帘卷荷香，绮罗人在薰风里。谢庭家世。来作闺门瑞。象服鱼轩，占尽人间贵。应难比。蟠桃花底。一醉三千岁。
嵩山十二首·玉女窗
欧阳修（宋代）

玉女不可邀，苍崖郁迢直。
石乳滴空窦，仰见泬寥碧。
徙倚难久留，桂树含春色。
赣儿受室承诸公赠诗赋答
陈恭尹（清代）

千秋名立举家捐，心死灰寒四十年。直为诗书存此脉，重劳尘土作诸缘。

羲爻始叶包蒙吉，韩奕多承缵祖篇。若使析薪讥可免，钓竿吾在五湖船。
醉蓬莱·庆文章太守
韩淲（宋代）

庆文章太守，燕寝凝香，诞弥佳节。庾岭归来，又经年梅发。棋酒节情，笙歌滋味，便合朝天阙。玉作山前，冰为水际，几多风月。绿鬓朱颜，浩然相对，自是中原，旧家人物。鵷鹭班回，尚记陪清切。好把胸蟠万卷，谈笑了、济时勋业。锦幄初温，宝杯深劝，舞回香雪。
怀白石
史弥宁（宋代）

秋堂风露夜沉沉，赖有寒螀伴苦吟。
诗句未苍人自老，十年山负知音。
冬夜读书无油歌
朱复之（宋代）

君不见莱公酣歌彻清晓，银蜡成堆烧不了。
又不见齐奴帐下环佳人，平生爨蜡不爨薪。
南园花蜂巧心计，祗为渠侬照珠翠。
生憎诗客太酸寒，略不分光到文字。
欲学凿壁衡，邻火夜不明。
欲学囊萤车，十月霜无萤。
人生穷达真有分，大钧高高不须问。
起来摩挲莲叶真人图，还有青藜老杖照我无。
尚书左丞赠开府仪同三司邓公挽辞三首
苏颂（宋代）

贡部抡才选，高风素所钦。
方闻二道策，献纳百官箴。
荣滞登台晚，周爰注意深。
有时无命叹，遗恨古犹今。
题商山修路僧院
蒋吉（唐代）

此地修行山几枯，草堂生计只瓶盂。

支郎既解除艰险，试看人心平得无。
夏日题武功姚主簿
朱庆馀（唐代）

亭午无公事，垂帘树色间。僧来茶灶动，吏去印床闲。

傍竹行寻巷，当门立看山。吟诗老不倦，未省话官班。
悼甥女叶琼章二首
沈倩君（明代）

驾返翔鸾日驾寒，难寻墨子未央丸。
疏香无主蕉窗冷，欲读遗编不忍看。
宣化道上望钟山
华镇（宋代）

望外江山千万重，北山秀气冠江东。可怜秋月澄明夜，怨鹤长悲蕙帐空。
和人咏蜡梅绝句因纪其事
胡仔（宋代）

新诗湔拂自苏黄，想见当年喜色香。
草木无情遇真赏，岂知千载有馀芳。
长至前一夕丹徒道中
王世贞（明代）

积朔疑无际，微阳始渐临。漏偏今夜永，寒自客途深。

剑佩仙曹梦，衣裳稚子心。那堪更飘泊，拥被独愁吟。
雪
仇远（元代）

忽惊小窗白，开户雪如此。
去年腊前无，一白从此始。
霏霏甚可爱，落落势未已。
炯炯眼界明，沾沾田畯喜。
静闻野庞吠，立见蛰蝻死。
鼓腹饱可期，勿畏寒堕指。
穷檐绝烟火，闭糴三日矣。
开仓糶官粮，太守如父子。
次韵友人求狸奴
周权（元代）

裹盐觅得乌圆小，鼠穴俱空堵室安。閒藉花阴眠昼暖，时亲蒲座伴更阑。

多年不厌无鱼食，数子新添减鹤餐。分送故人应好去，慎防书架莫辞难。
闻邹德久自常州来泰州圩垾得良田数十顷遂可
晁说之（宋代）

乃公不识贾公闾，之子饥寒夜读书。
前年避贼逐江鹭，今岁垾田鞭海鱼。
举野狐话颂
释印（宋代）

不落不昧，诬人之罪。
不昧不落，无绳自缚。
可怜柳絮随春风，有时自西还自东。
山门六题寄圣俞 其一 夕阳岩
张献民（宋代）

屹嵲欲到倚山脚，涵云泄雨摩半空。向晚呀然射颓照，叠石烂烂参差红。
又和留山鸡
薛能（唐代）

五色文胜百鸟王，相思兼绝寄芸香。

由来不是池中物，鸡树归时即取将。
得祠
方岳（宋代）

十年梦不到清都，云满寒蓑雪满颅。
一片青山一黄犊，底须更着旧称呼。
自惜身薄祜行
曹叡（魏晋）

出身秦川。
爰居伊洛。
岁暮书事十二首
张耒（宋代）

清洛鱼梁浅，霜鳞素鲫肥。
供厨调鼎快，充腹此羹稀。
老去只便饱，年来甘息机。
寒江鲈鲙美，怅望未成归。
次徐相公韵十首·少将
释行海（宋代）

满身铁甲据金鞍，百战功成始拜官。
尽阵解围兵势活，分旗夺地戟光寒。
并吞北虏心长勇，未捷中原泪不乾。
建立太平终有日，扁舟已爱五湖宽。
次韵酬濮倅李郎中见寄
刘攽（宋代）

相见无期得寄声，更怜诗语独丁宁。驱之老马尚知道，行矣泥龟甘不灵。

半百光阴头总白，二三朋旧眼偏青。芳春樽酒何由共，怅望东郊长短亭。
忆秦娥·三月时
翁元龙（宋代）

三月时。杨花飞尽无花飞。无花飞。不教春去，争得春归。高楼望飞黄金羁。绿窗眉黛伤新离。伤新离。好将别後，长做归时。
百舌
洪咨夔（宋代）

飞上三足乌，唤起百舌鸟。鼓弄林杪春，澜翻屋头晓。

气吞黄栗留，势挟秦吉了。向人售嘈杂，司物窘煎妙。

转头芳意歇，噤喙青阴悄。
送陈缑山还金陵
张家珍（明代）

对君不作寻常别，底事同销壮士颜。十里离亭折杨柳，一鞭疲马出梅关。

时危性命应相假，归去湖山岂等閒。独有天涯翘首处，春云容易泪潺潺。
寄韩司徒
王鏊（明代）

我昔游京华，贤豪并驰骋。所睎稷契辈，肯顾绛灌等。

一朝事势异，云散江湖迥。翛然卧一丘，百念付灰冷。

死生离合间，我志久已冥。有如河东公，在念独耿耿。

公如玄酒樽，澹泊中隽永。世途亦堪怜，汲短废脩绠。

忆忝剡荐初，对判尚书省。我言公弗猜，公意我先领。

公如剑就硎，我若弓受㯳。退食多赓酬，官居无造请。

杂篇束碎金，欲和辄羞郢。岂徒灭坎窞，固已绝畦町。

深情独先饫，苦节众尤警。从宦四十年，一室每悬罄。

中年已鳏居，不惑先杨秉。曾无菅蒯从，况乃粉黛靓。

吏人抱衾裯，一灯照孤影。朝饤具三韭，夕设或脯脡。

鲁山与阳城，异世可同境。啜醨彼何人，众醉嘲独醒。

谦谦君子心，当事尤骨鲠。率众叩天阍，群邪期尽屏。

傍观何脉脉，独立殊挺挺。嗟天独奚为，事变在俄顷。

逆阉据津要，威福恣所逞。平生相许志，一旦成画饼。

亟褫乃所甘，酷罚独何𤯝。我时忝枢近，太息莫能拯。

俸资或潜输，譬割舂锄胫。归卧汾晋间，甘心混蛙黾。

却扫绝梁砀，清风播箕颍。公既遁蒿莱，我旋谢台鼎。

吴晋两閒人，万里星河炯。茫茫天地间，挂此东西景。

蛩蛩失蚷■，伫望劳我颈。靡由探兴居，况复承欬謦。

欲命淮南驾，或放山阴艇。出门若有碍，大道坐成梗。

何时睹至治，四国仰嘉靖。二鸟复相逢，云天恣游泳。
骊山感事
张咏（宋代）

古来仁圣最忧多，合倚承平纵逸么。
行幸未停歌未阕，羯胡兵已渡黄河。
梅花十绝 其四
方岳（宋代）

是处溪桥浅带流，山中别有一深幽。规模略比林君复，开上风烟顶𩕳头。
送周正儒知梓州
孔武仲（宋代）

东蜀国巨屏，梓州天一方。
浯州点城郭，剑阁护池隍。
镇抚须贤守，吁俞辍省郎。
不应嗟远别，垂组正夸乡。
题凤翔府天庆观
吕岩（唐代）

得道年来八百秋，不曾飞剑取人头。
玉皇未有天符至，且货乌金混世流。
羊城八景为胡方伯先生题 其七 灵洲鳌负
欧必元（明代）

孤山海上郁巑岏，下抱东流曲万盘。望气独占南海去，由来此地有衣冠。
山甫用前韵留别因又次韵送行
陈著（宋代）

二十年来一见悭，好风吹到小丹山。
心交融畅醒如醉，诗话绸缪忙亦閒。
村况非今非古处，花时半雨半晴间。
君今更欲寻僧去，知有吟边债未还。
柯敬仲画古木疏篁
虞集（宋代）

不见丹丘四五年，幽篁古木更苍然。蒹葭霜露风连海，翡翠兰苕月在川。

忆昔画图天上作，每题诗句世间传。前村深雪谁高卧，亦有晴虹贯夜船。
看花
陆游（宋代）

好树典衣买，新花扶杖看。
村醪杂清浊，山果半甘酸。
家事贫尤简，诗情老未阑。
鸬鹚闲似我，日暮立清滩。
偈
释守慧（宋代）

但知今日复明日，不觉前秋与后秋。
平步坦然归故里，却乘好月过沧洲。
梅市道中二首 其二
陆游（宋代）

雨暗山陂路，人喧古渡头。庙垣新画马，村笛远呼牛。

买饭谙争席，迎潮竞解舟。平生苦吟处，又送一年秋。
句
释惠崇（宋代）

斜吹鸣金锡，归云拥石床。
道出襄城遇大风于野
宋庠（宋代）

此路前闻七圣迷，风霾终日暗天涯。
心如摇旆头如葆，却羡枯桑了不知。
偈颂七十六首
释子益（宋代）

不行喝，不行棒。
负命衲僧，不钓自上。
题惠崇画四首秋
晁补之（宋代）

一雁孤风乍临渚，
两雁将飞未成举，三雁群行依宿莽。
芦花已倒江上风，云间分飞那可同。
嵊县次韵赵主簿
陈著（宋代）

为长于斯愧善群，那当世事日轮云。
吾宁忤俗少行志，谁忍欺民上负君。
临政可能皆冉季，读书均欲致华勋。
有澹台者良知我，嘉惠新诗不敢闻。
桃花菊
吴芾（宋代）

秋来不谓见春华，疑与春风是一家。
已向枝头开菊蕊，更来菊上作桃花。
和诸庵花光十梅颂
王柏（宋代）

几度落花流水，何待空枝方省。
要须投笔虚空，幻习与之俱尽。
宫词 其八
赵佶（宋代）

羲献真踪胜古初，搜求方得到皇居。退朝彝鼎然沈水，因染霜毫更学书。
项王古祠联句
皎然（唐代）

遗庙风尘积，荒途岁月侵。 ——潘述

英灵今寂寞，容卫尚森沈。 ——皎然

霸楚志何在，平秦功亦深。 ——汤衡

诸侯归复背，青史古将今。 ——潘述

星聚分已定，天亡力岂任。 ——皎然

采蘩如可荐，举酒沥空林。 ——汤衡
送葛源之太和主簿
穆脩（宋代）

勿叹从卑位，聊欣适去情。秋风九月急，飞鸟一帆轻。

鲙斫江鳞活，杯尝楚酿清。欢华莫回首，宠辱正堪惊。
己卯季冬北征就道舟中却寄张公亮明府明府时以新诗索予小序二首 其一
郭之奇（明代）

文章千古寸心留，醇饮于君自乳投。无可淡浓方共远，凭谁欣乳与相酬。

甘棠二载依风雅，玄草三冬忆应求。颇怪河阳花满县，新梅独许赠行舟。
谢麪
谢枋得（宋代）

丰年自古说来牟，四月麦熟胜秋收。
天厨送食不待求，有麪馎饦吾何忧。
安得化身为儿童，戏沙作麪可报答。
授记或为阿育王，请铸八万四千塔。
大通桥送别西樵阁老次韵
钟芳（明代）

晓乘归舫逐溪云，溪上看云忍暂分。金鼎化惭沧海外，玉堂人恋白鸥群。

敢缘休告忘忠荩，直与中流遏溃奔。九老未须牢结社，举头尧日戴晴薰。
洛阳
温庭筠（唐代）

巩树先春雪满枝，上阳宫柳啭黄鹂。

桓谭未便忘西笑，岂为长安有凤池。
张几仲侍郎挽词三首
杨万里（宋代）

半世金闺彦，中年碧落班。
一般俱紫橐，千古忽青山。
秋入篇章里，春生岳牧间。
汾阳旧部曲，白发万人潸。
春霁二首 其一
孙觌（宋代）

好雨连清夜，寒声满四檐。浣此红点注，著柳翠条纤。

宿潦推舟起，舂涂上屐黏。家家挥耒出，途咏满苍黔。
闻鬼
彭秋宇（宋代）

荒郊白骨卧枯莎，有鬼衔冤苦奈何。
半夜数声凄枕席，十年几度惨干戈。
英魂无托子孙绝，史笔不知忠义多。
欲反髑髅生世乐，近来富贵亦消磨。
三清观道士出山中酒小饮
欧必元（明代）

丹霄缥缈俯尘寰，万仞天门尚可攀。海日每悬青嶂外，琪花多在白云间。

悬空挂石连蓬岛，泻溜鸣泉响佩环。欲就峰头镌名姓，磨崖今日为谁删。
新恩为沂乐廷卿赋二首 其一 晓阙颁书
黄衷（明代）

载籍翻中秘，丹青饬化神。人文窥万古，名物丽三辰。

琰琬传先美，芬芳播至仁。泰居心乃广，敬止德何纯。

光彩尧章焕，渊源圣学新。玄辞惟理数，大道总彝伦。

侈赐开芸閤，珍藏累锦茵。江阴他夜望，宝气烛高旻。
山居岁暮
任琎（宋代）

读罢羲文先后天，萧然一室袅寒烟。
山中岁月那知得，但见梅花又一年。
兰
宋无（元代）

分向湘山伴野蒿，偶并香草入离骚。清名悔出群芳上，不入离骚更自高。
声声慢（寿吴宪·四月十三）
赵宰（宋代）

洞宾仙客，诞节明朝，方齐自号今日称觞。为月金丹，希年近也康强。平生铁石肺腑，肯依阿、贪恋朝行。芹溪上，把等闲出处，付与沧浪。

花竹午桥匆倩，身退静、功名大耐偏长。济世经纶，暂时收敛何妨。黄扉有分须到，况玉皇、久待平章。康时了，万千年、姓字弥香。
上云乐
曹勋（宋代）

真王严仗卫，清道表前旌。
翠辇浮龙藻，霜戈丽虎兵。
哀笳鸣广路，警跸过曾城。
后乘超王屋，前驱上玉京。
诸天观鼓节，列圣肃仪刑。
朝谒虚皇罢，麾幢下始青。
蒐兵宁紫户，阅籍按黄庭。
十洲皆承事，九宇仰裁成。
暇豫迎春宴，还宫召百灵。
绿室陈歌舞，阳台焕日星。
玉酒浮樽满，天花覆坐馨。
空谣洞真唱，遐览悲劫龄。
俯盼红尘子，起灭轻浮萍。
次韵德纯通判贺用中生子
陈渊（宋代）

暴客年来不过门，羡君三秀各生春。悬弧适在龙溪侧，履迹知从剑水滨。

鲁国考祥欣得鲤，杜陵占梦信为麟。问名更取诗翁语，盛事流传西斗新。
答曹子方少年弄篇翰一首
韦骧（宋代）

虚堂隐几坐，忽忽若假寐。飒然清风来，顿尔爽昏思。

新诗执在手，展读过三四。初言少年弄篇翰，喜道白发聊自戏。

次惊老境今且迫，岂甘物役汩其志。轻视富贵如浮云，极论穷通钧一意。

高谈念平时，健句存远记。请老愧袭常，先期乃吾事。

君年才知命，耳顺予阙二。自此七星霜，投绂去朝市。

是时取高篇，却托冥鸿寄。公方处要途，利达沛材智。

见诗当不嗔，犹认旧书字。其来不待索，应亦念衰瘁。

君年方如我今日，那肯抽簪饵芝术。庶几得以警幽情，莫忘采真挥劲笔。
闲眠
白居易（唐代）

暖床斜卧日曛腰，一觉闲眠百病销。

尽日一餐茶两碗，更无所要到明朝。
题延真陈炼师东庭四时词
刘崧（元代）

香篆添新火，丹炉养旧灰。碧窗如水净，坐看绿阴回。
述怀 其一
钦善（清代）

空楼明月光，照我秋衣裳。衣裳轻且薄，夜久生微凉。

微凉凉到骨，瓦上淡有霜。倚槛一俯仰，地迥天路长。
秋日仪真即事十首 其八
刘弇（宋代）

艾宣芦雁天下知，顷闻东园颇有之。萧萧自含风雨韵，一一对峙江湖姿。

隶丘呵护脱不谨，剥蚀挽裂遗松楣。由来艺固不逮德，突兀但有文忠碑。
一落索
佚名（宋代）

倚楼一霎酒旗风。
题楚辞
王玠（宋代）

忠臣遭放逐，委质湘江沉。空馀离骚辞，万世蒙赏音。

我今未忍死，终有报国心。扣阍且无路，写作哀怨吟。
次韵赵正之同年客中
范成大（宋代）

清班合列大明宫，自要牛刀试一同。
踏偏巉岩吾道在，莫将寻尺较穷通。
毡车席帽各青春，花下骅骝一哄尘。
离合飘零十霜露，咸阳客舍有诗人。
可怜山县五斤手，不识王孙八斗才。
君自扶摇有霄汉，从渠蜩鷃舞篙莱。
浣溪沙
陈三聘（宋代）

不跃银鞍与绣鞯。曲筇芒＿见衰年。寻幽来立渡头船。

碧涧芹羹珍下＿，红莲香饭乐归田。不妨尊酒兴悠然。
对酒怀邵文博拟东野
贝琼（元代）

今日忽不乐，绿酒徒盈樽。酌酒云解愁，愁生如有根。

安得二三子，促席相与言。尚思沧洲地，十月花更繁。

云随鹤盖合，雪避貂裘温。终筵复秉烛，歌吹高堂喧。

盈盈二八女，白苧鹤翎翻。月落犹未归，清夜宿西园。

到今题诗处，素壁龙蛇昏。荆扬忽云扰，海内俱星奔。

断肠临濠谪，回首颍上屯。昔如鹰脱韝，竟作驹在辕。

凄凉城南路，甲第今空存。潇湘窗下流，三神锁朱门。

江险隔秋梦，山寒啼夜魂。讵忘白璧赠，更恋绨袍恩。

索居怅无匹，落叶满孤村。
书窗植兰端阳后始作花
李达（明代）

书须熟读如老友，兰即迟开仍国香。幽谷曾逢一知己，閒居已过两端阳。
山斋独坐，喜玄上人夕至（一作见访）
钱起（唐代）

舍下虎溪径，烟霞入暝开。柴门兼竹静，山月与僧来。

心莹红莲水，言忘绿茗杯。前峰曙更好，斜汉欲西回。
临安石
元居中（宋代）

人久众所僧，物久众所惜。
为负磊落姿，不随寒暑易。
奉题董端明渔父醉乡烧香图十六首 醉乡七首 其一
陈克（宋代）

醉乡天地谁开辟，光景冲融古到今。明月清风一长啸，杯中时见昔人心。
大涤洞 其七
槻伯圜（宋代）

松筠玉立见长身，琼馆沉沉远楚氛。裂石看倾三峡雪，解衣同试一瓯云。

朮畦晓露初收药，兰径秋风静吐薰。为拂苍崖题岁月，重来应复感斯文。
司空表圣故里
吴嘉泉（清代）

避世能师郑子真，王官谷里寄吟身。久为阙下抽簪客，重见阶前坠笏人。

吞祐祚衰无节士，中条山峻有遗民。此生不与清流祸，终古茅亭岁月新。
十月十三生日
刘黻（宋代）

居常出户便思亲，况复流离值诞辰。命薄不嫌增甲子，骚清犹可记庚寅。

菊香留晚招同醉，梅意才先喜卜邻。警省工夫须力进，客髭已有数茎新。
调笑令·缓归
曾廉（清代）

么凤。么凤。飞上金钗微动。侍儿制就罗衣。陌上花开缓归。归缓。

归缓。犹趁琼楼月满。
和师召太常留别韵
董越（明代）

地近蓬莱尺五天，青绫番直记当年。
多才已献《长杨赋》，感旧频歌《伐木》篇。
烛秉夜阑真梦寐，车当明发且留连。
晨霜匹马趋朝路，却忆南州正晏眠。
题汤郎中玉峡
方岳（宋代）

平擘苍厓破，晴空雪溜湍。双湫岚气重，一派雨声寒。

自有云相伴，只消僧共看。括芽春可煮，移鼎对巑岏。
旦发渔浦潭诗
丘迟（南北朝）

渔潭雾未开，赤亭风已飏。棹歌发中流，鸣鞞响沓障。

村童忽相聚，野老时一望。诡怪石异象，崭绝峰殊状。

森森荒树齐，析析寒沙涨。藤垂岛易陟，崖倾屿难傍。

信是永幽栖，岂徒暂清旷。坐啸昔有委，卧治今可尚。
水调歌头 张耀卿寿日
李庭（金朝）

伤心庾开府，书剑忆游梁。十年流落冰雪，如履柏台霜。

昨日螳螂当辙，今日豺狼当路，牛背置神光。竟访赤松去，不顾紫微忙。

汉貂蝉，万人杰，八州王。有君如是何事，高卧北窗凉。

传得黄州密印，有病安心是药，此外更无方。莫袖经纶手，遗爱在甘棠。
辛夷坞
王维（唐代）

木末芙蓉花，山中发红萼。
涧户寂无人，纷纷开且落。
叹平泉（一作伤平泉庄）
罗邺（唐代）

生前几到此亭台，寻叹投荒去不回。

若遣春风会人意，花枝尽合向南开。
太庙乐章·皇帝阁六首
周麟之（宋代）

翠水冰融尽，雕栊日上迟。
东风报花信，先拂万年枝。
将至兰陵道中以远岫重叠出寒花散漫开为韵
李处权（宋代）

早希马少游，下泽而款段。
一官聊尔尔，此志亦复漫。
束薪与斗米，未足了晨爨。
人生固可怜，况复更忧患。
闻兄茂钦靖节蕲州报
李大同（宋代）

狼烽递驿浩茫茫，遂以孤城为国亡。骨肉空教撑远目，貔貅何自□岩疆。

飞缨惨绝羁南越，宝剑谁能借上方。挥泪汨罗招不得，恼人风雨旧池塘。
偈十首
释慧晖（宋代）

定林只履，天台楖{左木右栗}。
鈯斧住山，横担镔铁。
独有云床老胡僧，从见夜中天上月。
目前无极分外心，少室花容是妙诀。
夜游宫
方千里（宋代）

一带垂杨蘸水。映芳草、萋萋千里。跋马回堤少年子。拥青蛾，向红楼，南酒市。

拼饮莺花底。恣欢笑、粉融香坠。不趁临分醉中起。但依稀，写柔情，留蜀纸。
安福欧阳绍之奉议桃花石二绝句
周必大（宋代）

武陵溪畔古桃源，洞合空劳记往还。
晋代渔郎心不转，随花化石在人间。
春归二绝和高希远韵
萧炎（宋代）

厨供樱笋上春盘，把酒留春少住难。
只是檐花前夜雨，明朝便作酿梅看。
横山
刘倓（宋代）

大小万竹望不见，上下牢岩过若飞。
红缀舞衣山踯躅，白裁玉版野蔷薇。
潘舍人求父朝议挽诗
苏籀（宋代）

紫微内史世常扬，鹤发尊荣侍膝旁。
桂籍连枝皆挺特，兰陔六膝竞芬芳。
云霄门阀公侯拜，藻斧渊源典册光。
水击三千由积厚，天资九十恃康强。
青衿缟素行师服，挽铎讴吟广柳箱。
大启新阡高冢舍，义方不羡窦家郎。
偕王道观雪中联句 其十八
黄裳（宋代）

盛疑星汉泻，高恐玉山颓。江水聊添涨，春根却忌培。

渔汀埋舸缆，猎野陷卢鋂。覆盖污为洁，消磨厉作灾。
九月十八日梦中作闻雁诗
张耒（宋代）

何日离燕碛，来投江上洲。
高鸣云际夜，冷度雨中秋。
缯缴远须避，稻粱寒未收。
春风归翼便，容易一冬留。
闻里中蚕饥不肯食山桑成长句
钱时（宋代）

往年蚕老苦乏食，采遍山桑无处觅。救饥恨不到口头，略无拣择和枝吃。

今年叶亦未为荒，稍罗粉米寻山桑。掉头不肯吃，大似向来藜藿肠。

山中连遭岁事恶，饿羸颠倒填沟壑。草根拔尽不能充，往往珍羞视藜藿。

屈指于今能几时，日前仅饱非有馀。问着只要青秆米，薄贱粟麦如沙泥。

马鸣不应也时样，学尔愚氓恶情状。天公嗔尔警尔深，饱时忘却饥时心。
春日看梅诗二首·其一
侯夫人（隋代）

砌雪无消日，卷帘时自颦。
庭梅对我有怜意，先露枝头一点春。
次韵林致甫参议西园宴集
喻良能（宋代）

西园潇洒似蓬丘，容我追随飞盖游。
一一娉婷供笑语，双双鸂盖对沉浮。
嵁岩窈窕如天造，洞壑清泠与目谋。
欲识清欢兼卜夜，东山月色足淹留。
夜起来
耶律铸（宋代）

是处声歌席，一一凝尘埃。羞掩合欢帐，独烛夜明苔。

徙倚立中庭，候虫一何哀。满天秋色里，雁过黄金台。

所愿随清风，明月入君怀。中心有劳结，期以向时开。

颓想就珍簟，远出绕兰阶。美人来几时，知人起夜来。
和魏侍郎登虎丘
释元肇（宋代）

朱轮千骑出行秋，览胜须登海涌丘。水与天光远相接，云遮山涌半如羞。

先贤祠下修时敬，古剑池边记昔游。醉墨淋浪足酬唱，归来鼓角动城头。
梅花村咏梅作
陈焕（宋代）

雪里溪桥独树春，客来惊起晓妆匀。试从意外看风味，方信留侯似妇人。
颐堂
黄裳（宋代）

晚年尘事少，閒境道情多。汗简知千古，灵龟见一毫。

更寻何处乐，休讼此生劳。名利虽然好，谁瞻数仞高。
阙下寄传逸人
张咏（宋代）

疏疏芦苇映门墙，更有新秋脍味长。
何事轻抛来帝里，至今魂梦绕寒塘。
嘉禾百咏·羞墓
张尧同（宋代）

伤哉负薪子，五十始登朝。
空使埋羞处，山花复采樵。
杂咏一百首·刘向
刘克庄（宋代）

窃弓俱奋臂，窥鼎迭磨牙。
同姓馀中垒，昌言抑外家。
梅花集句 其六十六
李龏（金朝）

冰棹风船雪满篷，年年长策探花功。可怜几许怀春意，尽在疏枝冷蕊中。
紫竹洞
区大枢（明代）

岩扉长不掩，紫竹护仙宫。有客来清啸，翛然嶰谷风。

云收千嶂雨，花发四时丛。龙杖终当策，何方访葛洪。
东归留别
杨守知（清代）

孤踪迢递落边城，敝屣粗官一掷轻。射虎何曾侯李广，牧羝几掷老苏卿。

百年已分匏瓜系，半夜居然马角生。挥手关门谢朋好，夕阳秋树晚笳声。
和菱溪石歌
苏舜钦（宋代）

滁州信至诧双石，云初得自菱水滨。长篇称夸语险绝，欲使来者不复言。

画图突兀亦颇怪，张之屋壁惊心魂。麒麟才生头角异，混沌虽死窍凿存。

琅邪之郡偏且僻，得石固可骇众观。予尝飞帆入震泽，穷探异境登龟鼋。

居民百户石为业，日夜采琢山不贫。山前森列战白浪，犹似万百铁马群。

雨昏浪打岁月古，千株万穴僵复奔。自嗟才力本衰弱，安敢抵敌为之文。

况兹出产极易致，乡俗见惯不甚尊。彼以至少合贵重，胡为久弃如隐沦。

偶逢积识见奖拔，众目今乃称奇珍。百人拥持大车载，城市观走风涛翻。

立于新亭面幽谷，共为澡刷泥沙痕。凉泉下照嘉树阴，翠影澄澹留烟云。

褒以篇章绘缣素，积岁汨没一旦伸。苟非高贤独赏激，终古弃卧于穷津。

世人爱憎逐兴废，使我吟叹伤精神。
挽李制干
黄刍（宋代）

先生云卧在梅峰，胸饱珠玑貌自丰。
端坐浑如乔岳象，传经足并化工同。
门前桃李春长在，身后勋名远更通。
见说义兵扶社稷，千年国史纪元功。
和俟其按察咏县学古梅
舒岳祥（宋代）

四教堂前百岁梅，北方豪杰为渠来。
清癯自许根封雪，劲峭何妨骨锁苔。
影里青衿饱弦诵，花前玉节照杓魁。
林逋只向孤山种，不及文宣庙里栽。
别履祥兼柬曾主事刘给事三首 其一
黎贞（明代）

楚楚丰仪观国宾，东曹三载擅精神。一经学问由先世，三语风流冠昔人。

彩鹢蒹葭香浦月，仓庚杨柳凤城春。青年事业应能致，独有忠勤善立身。
送刘堉水公祖视篆代还
梁兆奇（明代）

刘宠声名自汉宫，一钱清誉可谁同。几年政在文翁上，三月途分鲁国中。

莞水兰荃饶雨露，穗城桃李蔼春风。主恩莫谓天涯远，行矣燕台跃紫骢。
栲栳山
章潜（宋代）

秀色团团如栲栳，孤高端可压群山。
藏云蓄雨无踪迹，怨鹤啼猿自往还。
中秋夕寄大梁刘尚书
许浑（唐代）

汴人迎拜洛人留，虎豹旌旗拥碧油。刁斗严更军耳目，

戈鋋长碧国咽喉。柳营出号风生纛，莲幕题诗月上楼。

应念散郎千里外，去年今夜醉兰舟。
和庭佐韵
彭汝砺（宋代）

议论优优喜自得，簿书故故来相关。夜深归梦无羁束，绕尽南轩一席间。
禽声四首
曾几（宋代）

春泥滑滑强知时，野日荒荒已露机。
政与鹁鸠同一律，朝来唤得阿姑归。
为朱良贞题扇
姚绶（明代）

考亭夫子安亭来，爱我溪上红莲开。手摇羽扇坐忘暑，戏折碧筒閒作杯。

碧筒杯宽任鲸吸，却嫌玉童催饮急。李云处世若大梦，杜曰举觞须累十。

白日欲下清风徐，我怀与世同卷舒。如何苦索题此扇，大呼墨卿当醉馀。

为君遥想白鹿洞，那得武夷清景共。还期月夕究参同，似此前脩足珍重。
奉和御製与天下臣庶恭上玉皇大帝天帝圣号
夏竦（宋代）

皇皇至德召和平，茂烈馨香已告成。
祇报元符营紫馆，钦崇上帝薦鸿名。
夤威洁志通三境，宥密真游降九清。
淳耀先期观道秘，休成协吉顺天正。
琼干文彩云幡列，金简荧煌玉字呈。
藻卫导迎扬盛则，灵场陟降极精诚。
绵区率籲民胥悦，篆素铺观古未行。
广乐乍兼箫籟响，仙风微动佩环声。
飏烟层宙祥辉涌，称庆斋闱瑞气生。
道荫符通喜应集，中宸繁贶永充盈。
府江杂诗六首
谢少南（明代）

水落荒洲近客船，弯环苦竹剧钩连。
风霜不到崖前木，鼠穴多歧有岁年。
谒金门（春情）
赵善扛（宋代）

新雨霁。开遍满园桃李。波暖池塘风细细。一双花鸭戏。唤起春融睡美。扶醉宿妆慵理。移步避人花影里。绣裙低窣地。
送程道大归新安兼简宪使卢处道学士四首 其一
俞德邻（宋代）

倦客思归整旆鞍，班荆祖道驻江干。浮云流水别离易，明月清风会晤难。

携妓东山须载酒，上书北阙莫求官。诸公衮衮君休羡，得马还将失马看。
偶作秋英八种各题以诗 其一 葵
弘历（清代）

梳风翠羽翻，承露金盘洁。堪作素秋朋，岂为清斋折。
客窗三景次友人韵 其三 五更
丘浚（明代）

楼上更传五点，邻家鸡叫三声。正是销魂时候，倚床坐待天明。
方桐川挽词
周紫芝（宋代）

善人沦没意如何，细说平生恨转多。此日飞腾只兰省，当时准拟上銮坡。

十年犹记燕姬舞，一曲今悲鬼伯歌。欲问哭君多少泪，未能注海亦倾河。
秋试甫期辄成短篇呈马公节裴进士光世
强至（宋代）

妙誉相高耸一乡，士林注目看轩翔。
玉蹄骏欲腾先路，金距雄思擅旧场。
只待秋闱排甲乙，稳携晓砚写文章。
如今老将虽无勇，忆拔蟊弧尚激昂。
次韵子瞻题仙游潭中兴寺
苏辙（宋代）

潭边沙水不成泥，潭上孤禽挂险啼。
缭绕飞桥能试客，蒙茸翠蔓巧藏溪。
云为绛帐马融室，石作屏风玉女闺。
仙果知君今未足，临潭脚战怕长梯。
送陈少庵之楚谒所知
释愿光（明代）

粤国千山外，言扬楚水舲。送君出江口，黄叶满津亭。

树色寒云梦，秋声落洞庭。故人一相见，吟眺九疑青。
偈
释德淳（宋代）

俱胝一指头，一毛拔九牛。
华岳连天碧，黄河彻底流。
截却指，急回眸。
青箬笠前无限事，绿蓑衣底一时休。
奉和袭美太湖诗二十首。销夏湾
陆龟蒙（唐代）

霞岛焰难泊，云峰奇未收。萧条千里湾，独自清如秋。

古岸过新雨，高萝荫横流。遥风吹蒹葭，折处鸣飕飕。

昔予守圭窦，过于回禄囚。日为籧筁徒，分作祗裯雠。

愿狎寒水怪，不封朱毂侯。岂知烟浪涯，坐可思重裘。

健若数尺鲤，泛然双白鸥。不识号火井，孰问名焦丘。

我真鱼鸟家，尽室营扁舟。遗名复避世，消夏还消忧。
和王斿二首
苏轼（宋代）

嫋嫋春风送度关，娟娟霜月照生还。
迟留岁暮江淮上，来往君家伯仲间。
未厌冰滩吼新洛，且看松雪媚南山。
野梅官柳何时动，飞盖长桥待子闲。
寄王深甫
刘敞（宋代）

前日君远游，相怜每独悲。宁知君未返，自笑还若兹。

贤者易姓逃，圣者微服驰。圣贤不必容，吾道其如饴。

浮舟颍水清，远与尘嚣违。卜邻西郊郭，得近樵渔期。

主人文章伯，声望高一时。平生莫往还，见我如旧知。

势与年俱忘，胸中坦无疑。人当意气展，何有忧寒饥。

反思万类情，纠缠未易推。向者虽定居，睽孤常不怡。

迩来暂奔走，师友足自持。物或损而益，吾又何怨为。

且苟无陈人，吾岂能至斯。岁穷景萧条，多感令志衰。

须君济其弱，嗟子何当来。
谨和大人喜晴
洪咨夔（宋代）

雨脚如麻日日然，垂成生恐坏丰年。
九重肸蚃通方寸，一点光明遍大千。
喜动朝行花底散，愁销野次苇间缘。
奄观銍艾霜风晚，重厌牛车倍费鞭。
闻蝉
项斯（唐代）

动叶复惊神，声声断续匀。坐来同听者，俱是未归人。

一棹三湘浪，单车二蜀尘。伤秋各有日，千可念因循。
寥阳夜饮
韩鸣鸾（明代）

夜饮寥阳殿，明月何娟娟。举杯邀明月，形影似相怜。

酒满月在邀，酒尽月还天。步月醉欲卧，明月来床前。

醉时在交欢，醒后各茫然。
闺词
赵崇嶓（宋代）

恨杀庭前鹊，难凭卜远期。
朝朝来报喜，误妾画双眉。
挽王远叔
文天祥（宋代）

孟尝生五日，白首叹遭逢。
灯火残编雨，虀盐短褐风。
八天下雕鹗，半水偃蛟龙。
原上诸生哭，黄花衰草中。
杂书幽居事
陆游（宋代）

淡薄齐荣辱，恢疏略怨恩。
炉常养丹母，手自斲桐孙。
炎火下照海，黄河高泝源。
道翁来不速，一笑倒吾樽。
喜晴
强至（宋代）

雷威无节雨霖频，倍喜晴阳照火旻。
野外刍荛寻故道，田间箫鼓赛闲神。
乱苗竖似痿人起，积霭披如旧屋新。
更待高楼今夜月，一樽且乐有涯身。
碧海
静维（清代）

碧海风涛静不飞，凌霄高阁敞云扉。拥书千卷无人到，剪烛三更有鹤归。

汉殿香消青鸟去，缑山秋冷玉笙微。劫灰辨得馀悲怆，独向人间寄衲衣。
游大泽山
李森先（清代）

九年未上九青巅，清梦时时岩壑前。绝巘芙蓉终不改，幽岩松栝故依然。

风驱涧底云归驶，雨洗峰头月到先。是处色声皆旧侣，狂歌宁禁酒如泉。
奉酬袭美苦雨四声重寄三十二句。平上声
陆龟蒙（唐代）

层云愁天低，久雨倚槛冷。丝禽藏荷香，锦鲤绕岛影。

心将时人乖，道与隐者静。桐阴无深泉，所以逞短绠。
石民瞻作县彭泽集贤赵子昂画马赠别后为他人持去二十年后复得之题诗以识之
陆友（元代）

朝踏长安尘，暮倾渭城酒。风流赵集贤，画马当折柳。

晚凉池上洗马归，圉人控鞍不受羁。此马自是玉龙种，想见明窗貌得时。

题诗人物不可作，北雁南云总离索。旧游回首二十年，今日重看宛如昨。

春尽江头生绿波，春山满眼故人多。惟有当时陶令在，奈此萧萧白发何！
题苍岭
徐似道（宋代）

看山每恨眼不饱，上马岂知程可贪。
还我一筇双不借，缓从云北过云南。
送苏大著知吉州分韵得章字
魏了翁（宋代）

平生苏太史，清姿秀球琅。
异时玉堂对，历历汉兴亡。
直作根本虑，不怀弃捐伤。
修名望蓬岛，轶轨抹扶桑。
中道忽回薄，饮马以相羊。
昔为同年友，今为同舍郎。
不肯三日别，况各天一方。
我乞汉嘉绶，君怀庐陵章。
我无百何阙，君亦千里翔。
怀贤慨时事，百忧结中肠。
原言保嘉猷，不愧欧公乡。
陪孙之翰太傅登成都楼
张俞（宋代）

龊龊古之人，伤心广陵废。
遂弦芜城歌，半夜一挥涕。
蕙纨随草衰，藻黼归尘翳。
魂石敛邱封，歌堂从水逝。
薰光杳沈灭，吞根徒千岁。
我怀吴蜀国，祸乱若符契。
目览台城墟，心感君王世。
干戈日驰逐，狼虎争吞噬。
山河实天堑，城阙巍地肺。
霸力不久炎，倏忽如焚薙。
空余万雉城，岌倚寒云际。
麋鹿玩苹阴，狐狸栖棘卫。
江汉含呜咽，岷峨抱迢递。
荒村烟花遥，落日寒风厉。
因知市朝人，自古悲兴替。
万田道中
刘安上（宋代）

水阔疑无路，云深仅有山。儿童划小艇，出没稻塍间。
梁楷画钟馗并引鹤归云际携琴过涧西三题 其一
释居简（宋代）

华清横玉落梅愁，不寤人谋蔽鬼谋。白面书生名字贵，还如版筑梦中求。
读梅村先生鹿樵纪闻有感题长句
唐孙华（清代）

一旅谁知扼紫荆，蜩螗聒耳正纷争。腹书竞伏狐鸣火，手蔗频惊鹤唳兵。

直待临危思剪牧，可应先事戮韩彭？石头袁粲真堪惜，自坏边关万里城。
燕子楼
贺铸（宋代）

城据山川胜，千年楚故都。
高楼临汴水，杨柳荫芙蕖。
唐室中多故，将军老镇徐。
球场朝戏马，玉帐夜投壶。
白雪徵清唱，黄金得绿珠。
春风楼上醼，三日极欢娱。
红粉梦云散，白杨兵火余。
当年贺厦燕，老尽几番难。
曲径拥黄叶，西风时扫除。
寒鸱蹲老树，睥睨女墙狐。
有客晚登览，旁徨思壮图。
荆榛闭铜雀，麋鹿游姑苏。
陈迹岂足道，旧欢何日无。
朱栏开酒场，宝勒迎官奴。
醉袖舞鸜鹆，艳声歌鹧鸪。
迟留故时月，桂影来座隅。
回首一相诧，今人如不如。
南安军
文天祥（宋代）

梅花南北路，风雨湿征衣。
出岭同谁出？归乡如此归！(如此 一作：如不)
山河千古在，城郭一时非。
饿死真吾志，梦中行采薇。
邹平王画竹为罗子文赋
顾璘（明代）

写竹贵神不贵色，画师俗笔难为力。古来能事自天成，萧郎文老何由得。

国朝作者夏奉常，祇今仅见邹平王。金殿昼閒一挥洒，遂令缣素移潇湘。

兖州太守得真迹，草堂白日寒云积。风叶当轩簌簌鸣，霜柯倚座森森碧。

清泉怪石映带成，即恐春笋惊雷生。炎天对坐毛骨爽，便欲掉臂林中行。

呜呼绝艺不可遇，千金竞买珊瑚树。君不见寒士潇条土木形，遮道时逢贵人怒。
代书问费征君九华亭
萧建（唐代）

见说九华峰上寺，日宫犹在下方开。

其中幽境客难到，请为诗中图画来。
送吴冠五至历城
周在延（清代）

白云缥缈唱骊歌，朔雁迎帆渡大河。自昔吴公天下少，至今名士济南多。

探奇莫负劳山约，观礼应先阙里过。齐鲁当年战友在，烦君问讯近如何。
赠学者
李衡（宋代）

学诗如参禅，初不在言句。
伛偻巧承蜩，梓庆工削锯。
借问孰师承，妙处应自悟。
向来大江西，洪徐暨韩吕。
山谷擅其宗，诸子为之辅。
短句与长篇，一一皆奇语。
卓尔自名家，无愧城南杜。
君诗亦可人，羞作女工蠹。
正临百尺竿，到此方进步。
我性文字空，志在学农圃。
老矣甘摧颓，肯复事雕组。
少读三百篇，每自叹无补。
一念绝邪思，得处忘我所。
学诗如参禅，无舍亦无取。
立雪谩齐要，断臂徒自苦。
君欲问活法，活法无觅处。
月下杲饮七首
杨万里（宋代）

月初生处薄云生，到得云销月政明。
两处打更如一处，二更还作四更声。
满江红 其一 夜雨凉甚，忽动从戎之兴
刘克庄（宋代）

金甲雕戈，记当日、辕门初立。磨盾鼻、一挥千纸，龙蛇犹湿。

铁马晓嘶营壁冷，楼船夜渡风涛急。有谁怜、猿臂故将军，无功级。

平戎策，从军什。零落尽，慵收拾。把茶经香传，时时温习。

生怕客谈榆塞事，且教儿咏花间集。叹臣之壮也不如人，今何及。
秋暮书怀
张舜民（宋代）

秋日平凉客，栖迟泮水间。
家贫思得禄，性懒要长閒。
欹枕时闻雁，登城忽见山。
征西旧时将，大半发毛斑。
新授戒尼师
王建（唐代）

新短方裙叠作棱，听钟洗钵绕青蝇。

自知戒相分明后，先出坛场礼大僧。
蓝田溪杂咏二十二首 其六 洞仙谣
钱起（唐代）

几转到青山，数重度流水。秦人入云去，知向桃源里。
和郑润甫提举见寄
戴复古（宋代）

出门欲求仁，取友必胜己。
寥寥云海乡，所幸有君尔。
胸蟠三万云，智先三十里。
相与定诗盟，谁能执牛耳。
长身如病鹤，吟苦如蟋蟀。
顾此憔悴姿，痴生年八秩。
举世皆好竽，老夫方鼓瑟。
梅花莫笑人，茅檐炙朝日。
人日同诸子御书楼观雨
黄泰（明代）

一雨群皆喜，今朝情亦均。半生五十日，相对二三人。

意气楼中远，园林眼下新。只须多美酒，容易度芳春。
诸人共讲《老子》诗
湛方生（魏晋）

吾生幸凝湛，智浪纷竞结。流宕失真宗，遂之弱丧辙。

虽欲反故乡，埋翳归途绝。涤除非玄风，垢心焉能歇。

大矣五千鸣，特为道丧设。鉴之诚水镜，法秽皆朗彻。
马郎妇
释祖钦（宋代）

谩说教人学诵经，胸中泾渭甚分明。
金沙影里无穷数，一滩流水声。
早朝待漏题杨谕德竹
王汝玉（明代）

禁钟才动晓风微，疏竹翛翛对琐闱。非是日高帘不卷，怕教空翠湿朝衣。
送王平甫下第
欧阳修（宋代）

归袂摇摇心浩然，晓船鸣鼓转风滩。
朝廷失士有司耻，贫贱不风君子难。
执手聊须为醉别，还家何以慰亲懽。
自◇知子不能荐，白首胡为侍从官。
句
释惠崇（宋代）

梵容分古像，唐语入新经。
和刘天启并留别 其一
释慧空（宋代）

崇观文章独老苍，后生犹及见堂堂。十年契阔形容改，一日相逢道韵长。

尽启轩窗供远目，莫嫌蔬笋饭家常。愿陪刘远焚香在，莲社风流有耿光。
观乌龙山瀑布
朱翌（宋代）

一日一夜雨如倾，北山山顶垂天绅。
是间去海只咫尺，缓流何用走踆踆。
赠万年胡主簿
释怀古（宋代）

廉可继悬鱼，官清术有馀。
民田侵废苑，公署似间居。
草长通囹圄，花飞落簿书。
见君松操直，经考只如初。
丙子仲冬紫阁寺聊句
苏舜元（宋代）

白石太古水，苍厓六月冰。
昏明咫尺变，身世逗留增。
桥与飞霞乱，人间独鸟升。
风泉冷相搏，楼阁暮逾澄。
反覆青冥上，跻攀赤日稜。
呗音允别壑，塔影吊寒藤。
仙掌挂太一，佛坛依古层。
岩喧闻斗虎，台静下饿膺。
晴槛通年雨，浓萝四面罾。
日光平午见，雾气半天蒸。
潭碧寒疑裂，钟清远自凝。
阳陂冬聚筍，阴壁夏垂缯。
有客饶佳思，高吟出远凭。
雄心翻表裹，远目著轩腾。
岑寂来清夜，沈冥接定僧。
宿猿深更杳，落木静相仍。
松竹高无奈，烟岚翠不胜。
甘酸收脱实，坳隩布清塍。
北野才沈著，南天更勃兴。
恣睢超一气，黤黕起孤鹏。
并涧寒堪摘，看云重欲崩。
行中向背失，呼处下高应。
庭树巢金爵，樵儿开玉绳。
断香浮缺月，古像守昏灯。
乳管明相照，莎髯绿自矜。
深疑啸神物，{左危右支}欲敌殽陵。
俯仰孤心挠，回翔百感登。
书画风动壁，诗唏涕霑膺。
岁月看流矢，心肠剧断絙。
追攀初有象，悲愤遂相乘。
故赏知无遁，遗灵若此凭。
依然忍回首，愁绝下崚嶒。
粟珊弟得天台赤藤杖归献伯父为作歌
朱锦琮（清代）

天台一万八千丈，谢屐梯云未能上。阴崖雪积万年藤，飞作仙人九节杖。

仙人王烈朝玉京，葛翁又向璿台行。紫芝灵药不轻泄，君昨宦游过赤城。

赤城霞起连远岫，众圣排云露肩袖。见君中道立徘徊，笑拔虬髭介君寿。

君时四十年方强，手摘星宿如探囊。历遍云蓝七十二，携归东海呈高堂。

忆我高堂谢单宰，孙枝侍舞斑衣彩。归田复出终郎官，天坛灵寿今犹在。

我摄淮平斗大州，青藜簇簇蕃新秋。披枝剪叶饰根干，相期致仕扶为鸠。

白发扶鸠仰世父，手中紫玉坚如柱。户牖间投欲化龙，鳌溟䀜爽腾风雨。

半载曾连听雨床，与君遥祝寿而康。秦溪宛水一千里，眉介何时进玉觞。
韩休
徐钧（宋代）

览鉴形癯恨鲜欢，格非一事古来难。
力邀强制何能久，却恐移心向宴安。
句
谌祜（宋代）

天教向老逢春在，诗且忘忧此命通。
寄桐庐程宰
刘过（宋代）

路入严州去，桐庐得暂过。
盘餐汤饼贱，机杼绮罗多。
令尹哦诗治，居民酌酒歌。
吏人公事少，门雀可张罗。
送陈阜卿出守吴兴
王十朋（宋代）

台阁辍名士，符竹分帝忧。搢绅有清议，欲为朝端留。

才名四十年，肮脏成白头。方开公道口，遽中谗人钩。

触邪孤壮志，敛惠施一州。命义二大戒，能言亦能由。

去矣霅水清，孰障天下流。愿言如季路，乘桴共公浮。
霁后登楼
姚合（唐代）

高楼初霁后，远望思无穷。雨洗青山净，春蒸大野融。

碧池舒暖景，弱柳亸和风。为有登临兴，独吟落照中。
送赵清江
韩淲（宋代）

少劳吟笔赋催科，抚字心存政自和。莫道折杨无俗韵，要思于自有奇歌。

时秋凉冷遽如许，客子宦游将奈何。看即双凫候飞舄，清江江上一婆娑。
病鹭
刘黻（宋代）

得汝相依若友朋，无端鸣啄顿伶俜。
莫亲野水应生梦，几立斜阳不整翎。
肩耸可齐工部瘦，神清犹逐楚臣醒。
人言气习多濡染，却笑吾今鬓亦星。
早饭後戏作
陆游（宋代）

汤饼满盂肥羜香，更留余地著黄粱。
解衣摩腹西窗下，莫怪人嘲作饭囊。
和姚道尊五指山诗
林震（宋代）

一臂高擎海上洲，褰帷入是采真游。欲排瘴霭摅长策，为挽天河洗末流。

吾道有盟归掌握，皇图何地不中州。时清宜献平蛮颂，南顾应纾万里愁。
醉公子 其一 闺情，集唐诗
董元恺（清代）

独坐裁新锦。天寒剪刀冷。方觉泪难裁。丹心一寸灰。

晓卧半床月。月落子规歇。归在落花前。春风正可怜。
初除主客郎中知制诰与王十一李七元九…同宿话旧感怀
白居易（唐代）

闲宵静话喜还悲，聚散穷通不自知。已分云泥行异路，

忽惊鸡鹤宿同枝。紫垣曹署荣华地，白发郎官老丑时。

莫怪不如君气味，此中来校十年迟。
萤
杨亿（宋代）

爽籁生遥圃，斜晕落斗岑。
微茫浮草际，零乱起墙阴。
武子窗尘积，隋家苑树深。
灯光透蔬隙，珠彩射清当。
野磷宵争出，星榆晓共沉。
长门秋漏永，偏照泪涔涔。
别富川百姓
谢贶（明代）

三年绾绶富江滨，休息惟凭俗自淳。衙鼓閒来歌永日，甘梨留得发晴春。

孤踪只合称为傲，拙宦何堪道是循。去汝更怜相送意，祝教长作太平民。
古朗月行
李白（唐代）

小时不识月，呼作白玉盘。
又疑瑶台镜，飞在青云端。
仙人垂两瑶，桂树何团团。
白兔捣药成，问言与谁餐？
蟾蜍蚀圆影，大明夜已残。
羿昔落九乌，天人清且安。
阴精此沦惑，去去不瑶观。
忧来其如何？凄怆摧心肝。
衎石兄自大梁书院用东坡闻子由瘦韵见寄次答
钱泰吉（清代）

十年安坐髀生肉，未至举家常食粥。讲堂夜饱散学徒，静看檐楹掠蝙蝠。

性情但觉渐疏慵，嗜好焉能别流俗。吾兄手书时一开，宝之不异径尺玉。

遥天相望隔银河，古寺何年访金粟。会须海上聚沙鸥，共住山中友麋鹿。

元方将车季持杖，那用红尘走驺仆。儿曹谨厚赖家风，待效伯高嗤刻鹄。
君子泉
蒋溥（清代）

因念先人泽，还游君子林。径随千竹远，门对一泉深。

静室祛尘虑，禅房发古心。肩舆更前去，万籁听清音。
十二属诗
沈炯（南北朝）

鼠迹生尘案，牛羊暮下来。虎啸坐空谷，兔月向窗开。

龙隰远青翠，蛇柳近徘徊。马兰方远摘，羊负始春栽。

猴栗羞芳果，鸡蹠引清杯。狗其怀物外，猪蠡窅悠哉。
虞美人 明顺德陈独漉先生恭尹遗像
陈步墀（清代）

遥知白发添如许。心事翁山与。风潇雨晦匣中鸣。愿作剑童来此侍先生。

离忧古色衡湘句。压倒词场去。爱瞻遗老铸金身。恰有杜鹃时节寄图人。
宫词 其三十九
赵佶（宋代）

今岁闽中别贡茶，翔龙万寿占春芽。初开宝箧新香满，分赐师垣政府家。
东风第一枝 其一 途中送春
梁清标（清代）

柳絮铺匀，梨花落尽，客愁踏遍阶戺。輶轩尚滞归途，画阑共谁同倚。

江南春色，都分付、野田流水。问几家、暖炙笙簧，何处竞薰罗绮。

门悄悄、戍楼晚吹，风闪闪、驿灯落翠。枝头懒听莺奴，帘间怕飞燕子。

流苏宛转，想小阁、短檠针指。盼此宵、有梦先回，可到鸳鸯帏里。
题东湖林氏所居
陈藻（宋代）

远来东望见门墙，到后西看不风洋。
四面近山围绕密，卜居如此合绵长。
夏日书事
杜越（明代）

长夏恒掩关，萧条寡良晤。连阴画不开，时见云奔赴。

未即成滂沱，淅沥惊高树。才闻檐霤息，又洒溪边路。

花落满莓苔，阶墀谁缓步。久病独支离，阴霁莽回互。

蛙黾亦何多，叫噪垂杨渡。
偈颂七十六首
释师范（宋代）

雪峰辊球，睦州担版。
杨岐栗棘蓬，东山铁酸馅。
多处添，少处减，
留得翠岩眉毛盖眼。
戊寅腊月二十日空坑败被执于今二周年矣感怀
文天祥（宋代）

横磨十万坐无谋，回首蹉跎海上州。
大傅只图和药了，将军便谓斫头休。
乾坤颠倒真千劫，身世留连复一周。
一死到今如送佛，空窗淡月夜悠悠。
寄怀江西徵岷二律师
齐己（唐代）

乱后江边寺，堪怀二律师。几番新弟子，一样旧威仪。

院影连春竹，窗声接雨池。共缘山水癖，久别共题诗。
秋思
陆游（宋代）

临海铜灯喜夜长，蕲春笛簟怨秋凉。
世间生灭无穷境，尽付山房一炷香。
题詹仲信所藏米元晖云山小幅
陆游（宋代）

一棹朝南暮北风，奇峰倒影绿波中。
定知渐近三山路，认得渔翁是放翁。
和孙莘老次韵
苏轼（宋代）

去国光阴春雪消，还家踪迹野云飘。
功名正自妨行乐，迎送才堪博早朝。
虽去友朋亲吏卒，却辞谗谤得风谣。
明年我亦江东去，不问繁华与寂寥。
鹧鸪天·送元济之归豫章
辛弃疾（宋代）

敧枕婆娑两鬓霜。起听檐溜碎喧江。那边玉筯销啼粉，这里车轮转别肠。
诗酒社，水云乡。可堪醉墨几淋浪。画图恰似归家梦，千里河山寸许长。
观海
胡仲弓（宋代）

海天云气入微茫，遥认潮头数点樯。
眼界只消如许阔，不知何处是东洋。
怀州子城晚望少室
元好问（金朝）

河外青山展卧屏，并州孤客倚高城。
十年旧隐抛何处？一片伤心画不成。
谷口暮云知郑重，林梢残照故分明。
洛阳见说兵犹满，半夜悲歌意未平。
以诗句咏梅·要尝雪月并明时
方蒙仲（宋代）

雪月是花非，但觉夜成旦。
世事忌分明，朦胧差好看。
古风一篇赠梅使君
徐积（宋代）

古有贤令尹，为贫民出租。今亦有贤令，代民偿所有。

何必偿所有，不忍伤肌肤。君以古人心，能为古人义。

我是吟哦翁，亦有古人意。几夜月明中，为君吟古风。
慈感圭老请赞无量寿像
释居简（宋代）

十方取土，曰清泰城。又曰极乐，与苦浊邻。厌苦知乐，不毫忽间。

与念勇往，即念而瞷。惟忆惟念，匪疾匪迟。忆而不忘，念兹在兹。

如求亡子，如丧考妣。如疢需石，如渴需水。以如是故，曾何远人。

人人亡羊，入生死轮。法法惟心，心亦非心。郑卫嘈杂，水鸟树林。

悠悠渐修，额额阐提。同摄罔遗，妙在不疑。疑则疑城，日劫倍蓰。

东隅既失，桑榆可冀。粤若二仲，达圆顿机。路壅般舟，手自剪夷。

池栽芬陁，社结名胜。与十有八，是修是证。天台嗣响，的传自衡。

和者如云，调高倡宏。六朝逮今，衣冠缁褐。愚夫愚妇，爰同此筏。

哂乃二瓠，载沉载浮。即窒即海，善柳柳州。见月因摽，执指成咎。

舍有相佛，观无量寿。
夜下湘中
马戴（唐代）

洞庭人夜别，孤棹下湘中。露洗寒山遍，波摇楚月空。

密林飞暗狖，广泽发鸣鸿。行值扬帆者，江分又不同。
初冬快晴陪宣卿叔夏游石头庵过三生藏穷深极
胡寅（宋代）

石滑梯山祗自疲，谁云此法妙难思。
便教元亮荒三径，也胜杨朱泣两岐。
醉歌
陆游（宋代）

却日莫挥戈，君当听我歌。
花残狂有限，酒熟闷无多。
生理凭长鑱，幽情寄短蓑。
江湖秋万里，未死且婆娑。
送田使君赴蔡州
姚合（唐代）

长年离别情，百盏酒须倾。诗外应无思，人间半是行。

路遥嘶白马，林断出红旌。功业今应立，淮西有劲兵。
守岁用少陵阿戎家韵寄怀萧国器
李处权（宋代）

节物赖邻家，南风竞剪花。
门无迎客犬，地有噪人鸦。
病眼愁中暗，题诗醉里斜。
乳离俱老大，今夕意何涯。